અમદાવાદ: મેગા સિટી અમદાવાદને સ્માર્ટ સિટી બનાવવાનો દાવો કરનારા અમદાવાદ મ્યુનિસિપલ કોર્પોરેશનના સત્તાવાળાઓ આજે પણ શહેરીજનોને સવારે બે કલાક પીવાનું શુદ્ધ પાણી પૂરું પાડી શકતા નથી. છેલ્લા મ્યુનિસિપલ બોર્ડમાં વિપક્ષ કોંગ્રેસ દ્વારા પાણીના પ્રશ્ને હોબાળો મચાવાતાં શાસકોને બોર્ડ પત્યા બાદ તરત જ પાણીની સમસ્યાના નિરાકરણ માટે ઉચ્ચ અધિકારીઓની તાકીદની બેઠક બોલાવવાની ફરજ પડી હતી, જોકે હજુ પણ શહેરની અનેક સોસાયટી, ફલેટ અને પોળોમાં પાણીનો કકળાટ યથાવત્ છે. સરદારનગરના શીતલાવાસ, સરખેજના નહેરુનગરનો આગળનો ભાગ અને ભરતનગર, અમરાઇવાડીમાં લક્ષ્મીનગર, સરસપુરમાં અંત્યોદય સોસાયટી, સૂર્યલોક સોસાયટીમાં પાણી આવતું જ નથી. સરખેજના કોર્પોરેટર નફીસાબાનુ અંસારીના ઘરે પાણી પહોંચતું નથી. આવા વિસ્તારોમાં ટેન્કરથી પાણી પહોંચાડવામાં પણ તંત્ર નિષ્ફળ નિવડ્યું છે.